P6_TA(2005)0054

Maailman sosiaalifoorumi, Maailman talousfoorumi

Euroopan parlamentin päätöslauselma Maailman sosiaalifoorumista ja Maailman talousfoorumista

Euroopan parlamentti, joka

- ottaa huomioon 12. helmikuuta 2003 antamansa päätöslauselman Maailman talousfoorumista Davosissa ja Maailman sosiaalifoorumista Porto Alegressa [1],

- ottaa huomioon vuonna 2005 Porto Alegressa järjestetyn Maailman sosiaalifoorumin ja Davosissa järjestetyn Maailman talousfoorumin,

- ottaa huomioon Lontoossa pidetyn vuoden 2005 G7-kokouksen,

- ottaa huomioon työjärjestyksen 103 artiklan 4 kohdan,

A. ottaa huomioon, että maailman talousfoorumissa 2005 on käsitelty maailmanlaajuisesti merkittäviä kysymyksiä, kuten Kiinaa, ilmastonmuutosta, globaalia taloutta, islamia, köyhyyttä, joukkotuhoaseita, Lähi-itää, maailmankauppaa, Yhdysvaltojen johtoasemaa, Eurooppaa, globaalia hallintatapaa ja oikeudenmukaista globalisaatiota,

B. ottaa huomioon, että Maailman sosiaalifoorumissa 2005 on myös keskitytty globaaleihin kysymyksiin, kuten rauhaan, köyhyyden vastaiseen taisteluun, terveyteen, koulutukseen, kauppaan, maatalouteen ja ihmisoikeuksiin,

C. katsoo, että Maailman talousfoorumi ja Maailman sosiaalifoorumi käsittelevät globalisaatioprosessia, joka on tulos heterogeenisesta, joskus suunnittelemattomasta kehityksestä sellaisilla aloilla kuin markkinoiden kehittäminen, viestintäteknologia, kuljetuskustannusten alentaminen, vapaan markkinatalouden laajeneminen ja kansainväliset sopimukset, kuten Maailman kauppajärjestön ja Kansainvälisen valuuttarahaston sopimukset;

D. katsoo, että globalisaatio on todellinen mahdollisuus kasvuun ja korkeampaan elintasoon kaikkialla maailmassa, ja huomauttaa, että se ei edellytä yhdenmukaistamista, joten kulttuurinen ja kielellinen moninaisuus säilyy olennaisena ihmisten täysipainoiselle elämälle,

E. ottaa huomioon, että Maailman talousfoorumi 2005 on asettanut toiminnan painopisteet vuodelle 2005, mukaan lukien kasvihuonekaasupäästöjen vähentämistä palvelevien tekniikoiden käyttöönottaminen, rahaston perustaminen rahoitusavun parantamiseksi köyhimmille kansakunnille ja sellaisten kaupan esteiden poistaminen, jotka estävät kehitysmaita pääsemästä osallisiksi globaalista talouden kasvusta,

F. ottaa huomioon, että WTO:n neuvottelujen Dohan kehityskierros lähestyy ratkaisuvaiheitaan; ottaa huomioon, että reilumpi kauppa lisäisi kasvua kaikkialla maailmassa ja loisi lisää ja parempia työpaikkoja;

1. katsoo, että globalisaatioon on liityttävä tehokkaampia köyhyyden vähentämistä koskevia pyrkimyksiä; pitää tervetulleena G7-maiden lupausta köyhien maiden velanhuojennusohjelman käynnistämisestä; tunnustaa velkahuojennuksen köyhyyden torjumiskeinoksi maissa, jotka ovat kehittymässä kohti demokratiaa, ihmisoikeuksien kunnioittamista, oikeusvaltioperiaatetta ja kestävää kansantaloutta; ei kuitenkaan hyväksy velkojen ehdotonta anteeksiantoa sellaisten maiden kohdalla, jotka eivät pidä näitä kysymyksiä ensisijaisina;

2. suhtautuu myönteisesti Maailman talousfoorumin 2005 asettamiin toiminnan painopisteisiin ja pyytää neuvostoa, komissiota ja jäsenvaltioita kehittämään ja tukemaan aloitteita, joilla myötävaikutetaan näiden painopisteiden toteutumiseen; panee merkille, että Maailman talousfoorumin vuosikertomuksessa globaalia hallintotapaa koskevasta aloitteesta on korostettu, että toiminnan prioriteettien toteuttamien on puutteellista

3. katsoo, että Maailman sosiaalifoorumin pitäisi myös asettaa toiminnan painopisteet, jotka voidaan toteuttaa, eikä vain esittää tämän vuoden tapaan 352 paneelien hyväksymää ehdotusta;

4. panee merkille kiinalaisten ja intialaisten yritysten kasvavan läsnäolon Maailman talousfoorumissa; katsoo sen osoittavan, että on parannettava Euroopan kilpailukykyä toteuttamalla Lissabonin uudenaikaistamisohjelma ja kehitettävä läheisemmät suhteet EU:n kauppakumppanien kanssa Aasiassa ja Etelä-Amerikassa sekä Yhdysvaltojen kanssa, jotta voidaan toteuttaa transatlanttinen markkina-alue vuoteen 2015 mennessä ja korvata uusi transatlanttinen toimintaohjelma transatlanttisella kumppanuussopimuksella, joka on määrä tehdä vuonna 2007;

5. pitää myönteisenä, että useat Euroopan johtajat sitoutuivat Davosissa Euroopan talouden elvyttämiseen; pitää siksi tervetulleena komission kertomusta Lissabonin strategian puoliväliarvioinnista ja vaatii yksittäisiä jäsenvaltioita kantamaan vastuunsa uudistetun Lissabonin esityslistan menestyksestä;

6. katsoo, että kestävän globaalin kasvun tukemiseksi pitkällä aikavälillä Yhdysvaltojen on sitouduttava julkisen talouden vakauttamiseen kun taas Euroopan ja Japanin on kiihdytettävä rakenneuudistusprosessia;

7. pitää ilahduttavana Maailman talousfoorumin aloitetta korruption vastaisesta kumppanuudesta (PACI) ja sitä, että 62 yritystä on allekirjoittanut aloitteen lahjonnanvastaiset periaatteet (PACI-periaatteet) ja korostaneet siten merkitystä, jonka yrityssektori antaa korruption ja lahjonnan vastustamiselle;

8. pitää ilahduttavana, että Maailman talousfoorumi valitsi 29 yritystä vuoden 2005 teknologiauranuurtajiksi osana Teknologian uranuurtajat -ohjelmaa, jonka ansiosta mahdollisesti elämää muuttavien teknisten innovaatioiden kehittämisessä mukana olevat yritykset voivat päästä täysin mukaan foorumin toimintaan;

9. vahvistaa sitoutumisensa Yhdistyneiden Kansakuntien vuosituhannen julistukseen ja vuosituhannen kehitystavoitteisiin; pitää tervetulleena, että molemmat foorumit korostivat tarvetta lisätä maailmankaupan oikeudenmukaisuutta ja vapautta; vaatii WTO:n neuvottelijoita ottamaan tämän neuvon vakavasti; huomauttaa myös, että kaupan esteiden poistamisella olisi myönteisiä vaikutuksia tsunamista kärsineiden alueiden talouden toipumiselle; korostaa maataloustuotteiden kaupan mahdollisen vapauttamisen myönteisiä vaikutuksia kehitysmaille;

10. pitää globalisaatiota keskeisenä tekijänä, jolla edistetään kilpailukykyä ja kasvua EU:ssa ja kehitysmaissa; painottaa monenvälisen lähestymistavan merkitystä kauppapolitiikassa erityisesti kehittyvien ja vähiten kehittyneiden maiden kannalta, joiden etuja hoidetaan parhaiten monenvälisissä puitteissa, ja monenvälistä hallintotapaa, jota tarvitaan varmistamaan vapaa ja oikeudenmukainen kauppajärjestelmä maailmanlaajuisesti; tukee siten WTO:ta tärkeimpänä foorumina hallittaessa globalisaatiota kauppaa avaamalla ja vahvistamalla monenvälisiä sääntöjä ja tavoiteltaessa kestävää kehitystä;

11. kehottaa puhemiestä välittämään tämän päätöslauselman neuvostolle ja komissiolle.

[1] EUVL C 43 E, 19.2.2004, s. 242.

--------------------------------------------------